《大水寓武信二首 其一》
宋代·李石

前时布谷鸣，早种不入土。翻然变阴沴，两旬作淫雨。

半夜水齧堤，一决不及禦。贫民无灯火，下床已没股。

晓登树杪呼，出没见屋膂。舟车或幸灾，桂玉岂易煮。

天数苟有定，民患谁适与。我穷一席地，此忧岂暇汝。

为汝愁天公，闭户不欲语。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。